**KLAIPĖDOS MIESTO SAVIVALDYBĖS ADMINISTRACIJA**

**DANĖS-PAJŪRIO IŠPLĖSTINĖS SENIŪNAIČIŲ SUEIGOS**

**POSĖDŽIO PROTOKOLAS**

2019-12-13 Nr. ADM-591

Posėdis įvyko 2019-12-11. Pradžia 17.00 val.

Posėdžio pirmininkas Deividas Petrolevičius.

Posėdžio sekretorė Raminta Virvičienė.

Dalyvavo: Socialinių reikalų departamento vyriausioji specialistė Renata Razgienė, 14 seniūnaičių, 4 bendruomenių atstovai, 1 svečias (dalyvių sąrašas pridedamas).

DARBOTVARKĖ:

1. Dėl programos „Remti bendruomeninę veiklą savivaldybėje“ projektų vykdymo rezultatų pristatymo.

2. Dėl atstovų delegavimo į Antikorupcijos ir Etikos komisijas.

3. Dėl Danės-Pajūrio išplėstinės seniūnaičių sueigos pirmininko, pavaduotojo ir sekretoriaus išrinkimo.

4. Kiti klausimai.

Posėdžio pirmininkas D. Petrolevičius informavo, kad pagal sueigos nuostatus išplėstinėje seniūnaičių sueigoje turi dalyvauti ne mažiau kaip pusė narių. Iš dvidešimt šešių narių sueigoje užsiregistravo aštuoniolika seniūnaičių ir bendruomenės narių, todėl sueiga yra teisėta ir gali būti priimti sprendimai.

1. SVARSTYTA. Dėl programos „Remti bendruomeninę veiklą savivaldybėje“ projektų vykdymo rezultatų pristatymo.

Pranešėja R. Razgienė informavo, kad jau eina į pabaigą projektų vykdymas pagal programą „Remti bendruomeninę veiklą savivaldybėje“. Pagal Klaipėdos miesto savivaldybės administracijos direktoriaus birželio mėn. 4 d. įsakymu Nr. AD1-911 „Dėl Nevyriausybinių organizacijų ir bendruomeninės veiklos stiprinimo 2017–2019 metų veiksmų plano įgyvendinimo 2.3 priemonės „Remti bendruomeninę veiklą savivaldybėse" įgyvendinimo Klaipėdos miesto savivaldybėje aprašo patvirtinimo“ patvirtintą aprašą, įvykdytų projektų rezultatus būtina pristatyti išplėstinei seniūnaičių sueigai. Išplėstinės seniūnaičių sueigos turi nuspręsti, kokiu būdu tai padaryti. Galimi du variantai: 1. Kiekvienas projekto vykdytojas savo projektą pristato žodžiu išplėstinėje seniūnaičių sueigoje; 2. Projektų vykdytojai išsiunčia įvykdyto projekto rezultatus elektroniniu paštu išplėstinės seniūnaičių sueigos pirmininkui, pirmininkas persiunčia visiems išplėstinės seniūnaičių sueigos nariams. Taip pat R. Razgienė informavo, kad projektų rezultatai turi būti pristatyti iki 2019 m. gruodžio 23 dienos.

NUTARTA: Projektų rezultatus pristatyti išsiunčiant juos išplėstinės seniūnaičių sueigos nariams elektroniniu paštu.

2. SVARSTYTA. Dėl atstovų delegavimo į Antikorupcijos ir Etikos komisijas.

D. Petrolevičius informavo, kad turime išsirinkti po 5 narius į Antikorupcijos ir Etikos komisijas. Nariai į šias abi komisijas turi būti deleguoti bendrai iš abiejų išplėstinių seniūnaičių sueigų. Kadangi Baltijos-Marių išplėstinė seniūnaičių sueiga vyks 2019-12-12, turime suteikti galimybę ir jiems pasiūlyti savo kandidatus. Todėl siūlymas protokolais pasitvirtinti pasiūlytus narius iš abiejų išplėstinių seniūnaičių sueigų ir elektroniniu paštu vykdyti balsavimą pagal pasiūlytų kandidatų sąrašą.

NUTARTA:

1. Dėl balsavimo į Etikos komisiją įtraukti šiuos kandidatus iš Danės-Pajūrio išplėstinės seniūnaičių sueigos:
	1. Rasa Senkienė, Strėvos g. seniūnaitė
	2. Tomas Meškinis, Politechnikos seniūnaitis
	3. Aurimas Mockus, Šilojų g. seniūnaitis
	4. Saulius Liekis, Sulupės g. seniūnaitis
	5. Rita Borta, Alksnynės seniūnaitė (buvo susisiekta telefonu, iškėlė savo kandidatūrą)
2. Dėl balsavimo į Antikorupcijos komisiją įtraukti šiuos kandidatus iš Danės-Pajūrio išplėstinės seniūnaičių sueigos:
	1. Tomas Meškinis, Politechnikos seniūnaitis
	2. Virginija Jurgilevičienė, Universiteto seniūnaitė
	3. Rita Borta, Alksnynės seniūnaitė (atsiklausėme telefonu, sutiko kandidatuoti)
	4. Vaidas Eičinas, Žolynų gatvės bendruomenės atstovas
	5. Zita Čekanauskienė, Pamario seniūnaitė
	6. Rūta Pocienė, Luizės seniūnaitė
3. SVARSTYTA. Dėl Danės-Pajūrio išplėstinės seniūnaičių sueigos pirmininko, pavaduotojo ir sekretoriaus išrinkimo.

D. Petrolevičius kvietė pasisiūlyti arba pasiūlyti kandidatus į Danijos-Pajūrio išplėstinės seniūnaičių sueigos pirmininkus. Pasiūlytas Vaidas Einčinas – atsisakė, pasiūlyta Rasa Arcišauskienė – atsisakė, pasiūlytas Viktoras Kavolis – atsisakė, pasiūlytas Saulius Liekis sutiko kandidatuoti. Daugiau kandidatų nebuvo, už Saulių Liekį balsuota vienbalsiai.

Siūloma pasisiūlyti arba pasiūlyti kandidatus į Danijos-Pajūrio išplėstinės seniūnaičių sueigos pirmininko pavaduotojus. Pasiūlytas E. Koševoj – atsisakė. Pasiūlytas V. Jencius – sutiko kandidatuoti. Pasiūlyta R. Pocienė – sutiko kandidatuoti. Sutikę kandidatai trumpai prisistatė.

BALSAVO:

Už V. Jencių – 5 balsai

Už R. Pocienę – 11 balsų.

Į seniūnaičių sueigos sekretoriaus pareigas pasisiūlė Rasa Arcišauskienė, sueigos nariai vienbalsiai pritarė.

NUTARTA:

1. Danijos-Pajūrio išplėstinės seniūnaičių sueigos pirmininku išrinktas Sulupės g. seniūnaitis Saulius Liekis.
2. Danijos-Pajūrio išplėstinės seniūnaičių sueigos pirmininko pavaduotoju išrinkta Luizės seniūnaitė Rūta Pocienė.
3. Danijos-Pajūrio išplėstinės seniūnaičių sueigos sekretore išrinkta Paupių seniūnaitė Rasa Arcišauskienė.
4. SVARSTYTA. Kiti klausimai.

Viktoras Kavolis priminė, kad pirmojoje kadencijoje išplėstinė seniūnaičių sueiga buvo išsirinkusi Tarybą einamiems klausimams spręsti, nes kiekvieną kartą surinkti sueigą būdavo sunku. Jis pasiteiravo, ar būtų galima tokią Tarybą turėti ir šios kadencijos Danės-Pajūrio išplėstinėje seniūnaičių sueigoje. Pirmininkas D. Petrolevičius informavo, kad tokia Taryba niekur nereglamentuota ir pačios sueigos narių reikalas, kaip sueigos viduje organizuoti darbą.

NUTARTA: Sutikus sueigos nariams, tokia Taryba gali būti sudaryta.

R. Arcišauskienė teiravosi dėl kitų metų priemonės „Remti bendruomeninę veiklą savivaldybėje“ finansavimo. R. Razgienė atsakė, kad šiuo klausimu tikslios informacijos dar neturi, seniūnaičiai ir bendruomenės bus informuotos kai tik administracija turės atsakymą iš Ministerijos.

NUTARTA:

1. Savivaldybės administracijos specialistai teiks užklausą Ministerijai.
2. Danės-Pajūrio išplėstinės seniūnaičių sueigos nariai surašys peticiją.

Taip pat svarstyta dėl abiejų išplėstinių sueigų sujungimo, nes labai netolygus narių skaičius. Šiai diena Danės-pajūrio išplėstinę seniūnaičių sueigą sudaro 26 nariai, Baltijos-Marių – 6 nariai.

|  |  |
| --- | --- |
| Posėdžio pirmininkas | Deividas Petrolevičius |
|  |
| Posėdžio sekretorė | Raminta Virvičienė |